PMIndiaData/PMIndiaSum huggingface dataset:
म्यामां रक्षा सेवा में कमांडर इन-चीफ सीनियर जनरल यू मिन आंग लियांग ने प्रधानमंत्री से मुलाकात की

म्यामां रक्षा सेवा में कमांडर इन-चीफ सीनियर जनरल यू मिन आंग लियांग ने आज प्रधानमंत्री श्री नरेन्द्र मोदी से मुलाकात की। सीनियर जनरल यू मिन आंग लियांग ने म्यामां के विकास में भरोसेमंद साझेदार के रूप में भारत की भूमिका की सराहना की। उन्होंने कहा कि म्यामां भारत के साथ उसके संबंध को अत्यंत महत्वपूर्ण मानता है। उन्होंने कहा कि भारत केवल पड़ोसी के रूप में ही नहीं, बल्कि म्यामां और भारत के बीच लंबे ऐतिहासिक और सांस्कृतिक संबंधों, साझा हितों और दोनों देशों के लोगों का लोगों से मजबूत संपर्क महत्वपूर्ण है। सीनियर जनरल यू मिन आंग लियांग ने समुद्री सुरक्षा सहित रक्षा और सुरक्षा के क्षेत्र में भारत के साथ संबंध बढ़ाने के लिए प्रतिबद्धता व्यक्त की। उन्होंने कहा कि म्यामां भारत की एक्ट-इस्ट पॉलिसी के समर्थन में एक महत्वपूर्ण मंच बना रहेगा। सीनियर जनरल यू मिन आंग लियांग ने राष्ट्रपति यू थिन सिन की ओर से प्रधानमंत्री श्री नरेन्द्र मोदी को म्यामां आने का आमंत्रण दिया। प्रधानमंत्री ने कहा कि वे जल्द ही म्यामां का दौरा करना चाहेंगे। प्रधानमंत्री ने राष्ट्रपति यू थिन सिन को भी जल्द ही भारत आने का न्यौता दिया। सीनियर जनरल यू मिन आंग लियांग ने म्यामां सरकार और वहां की जनता की ओर से पूर्व राष्ट्रपति डॉ. ए. पी. जे. अब्दुल कलाम के निधन पर शोक व्यक्त किया। प्रधानमंत्री ने कहा कि भारत रक्षा और सुरक्षा सहित सभी क्षेत्रों में म्यामां के साथ द्विपक्षीय संबंधों को मजबूत बनाने के लिए प्रतिबद्ध है। प्रधानमंत्री ने कहा कि मजबूत और खुशहाल म्यामां भारत के हित में है और उन्होंने म्यामां के विकास के प्रयासों में भारत के समर्थन का आश्वासन दिया। प्रधानमंत्री ने कहा कि म्यामां “आसियान के लिए भारत का द्वार” है और उन्होंने दोनों देशों के बीच बेहतर संपर्क का आग्रह किया। प्रधानमंत्री ने कहा कि वे एक स्थायी बहु-दलीय जनतंत्र के लिए बदलाव के बारे में म्यामां के लोगों की उम्मीदों का सम्मान करते हैं। उन्होंने म्यामां के आगामी चुनाव के लिए शुभकामनाएं दीं और आशा व्यक्त की कि यह चुनाव शांतिपूर्ण, स्वतंत्र और निष्पक्ष हो।
बारामती, महाराष्ट्र में प्रधानमंत्री

बारामती में किसान रैली को संबोधित करते हुए प्रधानमंत्री ने कहा: गरीबी उन्मूलन में कृषि क्षेत्र की महत्वपूर्ण भूमिका है। सरकार प्रधानमंत्री कृषि सिंचाई योजना और नरेगा के जरिए जल भंडारण क्षमताएं बढ़ाने के लिए काम कर रही है। प्रधानमंत्री ने कृषि विज्ञान केंद्र, विद्या प्रतिष्ठान का दौरा किया और अप्पा साहेब पवार आडिटोरियम का उद्घाटन किया। प्रधानमंत्री श्री नरेंद्र मोदी ने कहा है कि देश में गरीबी दूर करने में कृषि क्षेत्र की महत्वपूर्ण भूमिका है। आज महाराष्ट्र में बारामती में किसानरैली को संबोधित करते हुए श्री मोदी ने कहा कि प्रधानमंत्री कृषि सिंचाई योजना के जरिए सरकार जल भंडारण क्षमताएं बढ़ाने के उपाय कर रही है। उन्होंने कहा कि नरेगा के माध्यम से भी जल भंडारण क्षमता बढ़ाने के प्रयास किए जाएंगे। उन्होंने कहा कि इससे कृषि क्षेत्र में उत्पादकता बढ़ाने में मदद मिलेगी। प्रधानमंत्री ने अद्यतन उपलब्ध प्रौद्योगिकी के जरिए खेती को आधुनिक बनाने की आवश्यकता पर भी बल दिया। उन्होंने कहा कि फरवरी से जुलाई की अवधि में स्कूल प्रयोगशालाओं में अधिक कार्य नहीं होता है अतः इस दौरान दसवीं और उससे ऊपर के विद्यार्थियों को प्रशिक्षण देकर मृदा परीक्षण कार्य में लगाया जा सकता है और ये प्रयोगशालाएं मृदा परीक्षण प्रयोगशालाओं के रूप में काम कर सकती हैं। प्रधानमंत्री ने भारत में खेती के विकास में योगदान के लिए पूर्व केंद्रीय कृषि मंत्री श्री शरद पवार की सराहना की जो मंच पर मौजूद थे। इस अवसर पर महाराष्ट्र के राज्यपाल श्री विद्यासागर राव और मुख्यमंत्री श्री देवेंद्र फड़नवीस तथा केंद्रीय कृषि मंत्री श्री राधामोहन सिंह भी उपस्थित थे। प्रधानमंत्री ने कृषि विज्ञान केंद्र, विद्या प्रतिष्ठान का दौरा किया और अप्पा साहेब पवार आडिटोरियम का उद्घाटन किया।
प्रधानमंत्री ने पुरुषों की 3000 मीटर स्टीपलचेज स्पर्धा में रजत पदक जीतने पर अविनाश साबले को बधाई दी

प्रधानमंत्री श्री नरेन्द्र मोदी ने बर्मिंघम 2022 राष्ट्रमंडल खेल में पुरुषों की 3000 मीटर स्टीपलचेज स्पर्धा में रजत पदक जीतने पर अविनाश साबले को बधाई दी है। प्रधानमंत्री श्री नरेन्द्र मोदी ने अविनाश साबले के साथ अपनी हालिया बातचीत को भी साझा किया जिसमें उन्होंने सेना के साथ अविनाश साबले के जुड़ाव के बारे में चर्चा की है। प्रधानमंत्री ने ट्वीट किया: ‘अविनाश साबले एक उत्‍कृष्‍ट युवा खिलाड़ी हैं। मैं अत्‍यंत प्रसन्न हूं कि उन्होंने पुरुषों की 3000 मीटर स्टीपलचेज स्पर्धा में रजत पदक जीता है। मैं अपनी हालिया बातचीत को साझा कर रहा हूं जिसमें उन्होंने सेना के साथ अपने जुड़ाव के बारे में चर्चा की है और यह बताया है कि आखिरकार किस तरह से उन्होंने अनगिनत बाधाओं को पार किया। उनकी जीवन यात्रा अत्यंत प्रेरक है।’
प्रधानमंत्री ने डॉ. सिंधुताई सपकाल के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध समाजसेवी डॉ सिंधुताई सपकाल के निधन पर शोक व्यक्त किया है। प्रधानमंत्री ने बच्चों और हाशिए पर रहने वाले समुदायों के लिये उनके काम को याद किया। डॉ सिंधुताई सपकाल को 2021 में पद्म श्री से सम्मानित किया गया था। प्रधानमंत्री ने एक ट्वीट में कहा है : "डॉ सिंधुताई सपकाल को समाज में उनकी नेक सेवा के लिये याद किया जायेगा। उनके प्रयासों के कारण, कई बच्चे बेहतर जीवन जी सके। उन्होंने हाशिए में रहने वाले समुदायों के बीच बहुत काम किया। उनके निधन से दुखी हूं। उनके परिवार और उन्हें मानने वालों के प्रति संवेदना। ओम शांति।"
प्रधानमंत्री ने नेपाल के पूर्व प्रधानमंत्री सुशील कोईराला के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने नेपाल के पूर्व प्रधानमंत्री श्री सुशील कोईराला के निधन पर शोक व्‍यक्‍त किया है। अपने शोक संदेश में प्रधानमंत्री श्री मोदी ने कहा कि सुशील कोईराला जी के निधन से नेपाली कांग्रेस ने एक बड़ा नेता खो दिया है जिसने दशकों तक नेपाल की सेवा की। वहीं भारत ने भी एक बहुमूल्‍य मित्र खो दिया है। उनके निधन से मुझे गहरा दुख पहुंचा है। ईश्‍वर उनकी आत्‍मा को शांति प्रदान करे। सुशील कोईराला जी की सादगी हम सबके लिए एक मिशाल है। दुख की इस घड़ी में मैं कोईराला परिवार और नेपाल के लोगों के प्रति अपनी संवेदना व्‍यक्‍त करता हूं।
प्रधानमंत्री ने 50 किलोग्राम कुश्‍ती प्रतिस्‍पर्धा में स्‍वर्ण पदक जीतने पर विनेश फोगाट को बधाई दी

प्रधानमंत्री श्री नरेन्‍द्र मोदी ने इंडोनेशिया के जकार्ता-पालेमबांग में आयोजित 18वें एशियाई खेल 2018 में 50 किलोग्राम कुश्ती प्रतिस्पर्धा में स्वर्ण पदक जीतने पर विनेश फोगाट को बधाई दी। प्रधानमंत्री ने कहा, ‘नई खेल प्रतियोगिता, नया पदक! भारत विनेश फोगाट की जीत पर खुशी मना रहा है। एशियाई खेल 2018 के 50 किलोग्राम कुश्ती प्रतिस्पर्धा में स्वर्ण पदक जीतने पर उन्‍हें बधाई। विनेश की लगातार सफलता निश्चित रूप से युवा एथलीटों को प्रेरित करेगी।’
प्रधानमंत्री ने श्रीलंका के राष्ट्रपति और प्रधानमंत्री से बात की, आतंकी हमलों में जानमाल के नुकसान पर शोक व्यक्त किया

प्रधानमंत्री श्री नरेंद्र मोदी ने श्रीलंका के राष्ट्रपति और प्रधानमंत्री के साथ टेलीफोन पर बातचीत की और श्रीलंका में आज के आतंकी हमले में 150 से अधिक निर्दोष लोगों के मारे जाने पर अपनी ओर से और सभी भारतीयों की ओर से हार्दिक संवेदना व्यक्त की। प्रधानमंत्री मोदी ने धार्मिक स्थलों सहित और एक धार्मिक उत्सव के दौरान सिलसिलेवार तरीके से किये गये इन आतंकी हमलों की बेहद कड़े शब्दों में निंदा की। उन्हें निर्मम और पूर्व नियोजित बर्बर कृत्य करार देते हुए उन्होंने कहा कि ये हमले हमारे क्षेत्र और पूरी दुनिया में आतंकवाद द्वारा पूरी मानवता के लिए की गई सबसे गंभीर चुनौती की मनहूस याद दिलाते हैं। प्रधानमंत्री ने श्रीलंका को आतंकवाद जैसी हर चुनौती के खिलाफ अपनी सुरक्षा सुनिश्चित करने के लिए हर संभव सहायता और मदद का प्रस्ताव फिर से दोहराया। उन्होंने घायलों के शीघ्र स्वस्थ होने की भी कामना की और उनके उपचार के लिए सभी अभीष्ट सहायता की पेशकश की।
प्रधानमंत्री ने अफगान-पाक क्षेत्र में आए भूकंप सभी की सुरक्षा की प्रार्थना की

प्रधानमंत्री श्री नरेन्‍द्र मोदी ने अफगानिस्‍तान-पाकिस्‍तान क्षेत्र में आज आए विनाशकारी भूकंप में सभी लोगों की सुरक्षा के लिए प्रार्थना की है। प्रधानमंत्री ने भूकंप से हुई हानि का आकलन करने को कहा है। प्रधानमंत्री ने कहा कि भारत अफगानिस्‍तान और पाकिस्‍तान सहित जहां भी मदद की जरूरत है, सहायता के लिए तैयार है। ‘अफगानिस्‍तान और पाकिस्‍तान क्षेत्र में विनाशकारी भूकंप के बारे में पता चला, जिसकी कंपन भारत की कई क्षेत्रों में भी महसूस की गई। मैं सभी की सुरक्षा के लिए प्रार्थना करता हूं। मैंने स्‍थिति का तुरंत आकलन करने को कहा है। हम अफगानिस्‍तान और पाकिस्‍तान सहित जहां कहीं भी सहायता की जरूरत पड़ेगी, उसके लिए तैयार हैं।’
प्रधानमंत्री और अबु धाबी के क्राउन प्रिंस के बीच टेलीफोन पर बातचीत

प्रधानमंत्री श्री नरेन्द्र मोदी ने अबु धाबी के क्राउन प्रिंस शेख मोहम्मद बिन जायद अल नाहयान के साथ आज टेलीफोन पर हुई बातचीत में ईद-उल-फित्र के मौके पर सरकार और संयुक्त अरब अमीरात के लोगों का अभिवादन किया। इस बातचीत में दोनों नेताओं ने कोविड-19 महामारी के मौजूदा हालात में दोनों देशों के बीच प्रभावी सहयोग पर संतोष जाहिर किया। प्रधानमंत्री मोदी ने संयुक्त अरब अमीरात में भारतीय नागरिकों को मदद पहुंचाने के लिए क्रॉउन प्रिंस को धन्यवाद दिया। प्रधानमंत्री मोदी ने क्रॉउन प्रिंस, शाही परिवार और संयुक्त अरब अमीरात के लोगों की सेहत और सुख के लिए अपनी शुभकामनाएं दीं।
प्रधानमंत्री ने श्री जंबे ताशी के निधन पर शोक व्यक्त किया

प्रधानमंत्री श्री नरेन्द्र मोदी ने अरुणाचल विधानसभा के सदस्य श्री जंबे ताशी के निधन पर शोक व्यक्त किया है। प्रधानमंत्री ने ट्वीट किया: “श्री जंबे ताशी जी के असामयिक निधन से दुःखी हूं। वह समाज सेवा के प्रति उत्साही रहने वाले एक होनहार नेता थे। उन्होंने अरुणाचल प्रदेश की प्रगति के लिए कड़ी मेहनत की। दुःख की इस घड़ी में मेरी संवेदनाएं उनके परिवार और समर्थकों के साथ हैं। ओम मणि पदमे हुम। @PemaKhanduBJP”
प्रतिष्ठित वैज्ञानिकों के साथ प्रधानमंत्री ने बातचीत की

प्रधानमंत्री श्री नरेन्द्र मोदी ने आज देशभर के विभिन्न उच्च संस्थानों के 30 प्रतिष्ठित वैज्ञानिकों से भेंट की। यह बातचीत ढाई घंटे से ज्यादा चली, जिसके दौरान कई वैज्ञानिकों ने विज्ञान के विभिन्न क्षेत्रों में भारत द्वारा की गई प्रगति का संक्षिप्त विवरण प्रस्तुत किया। प्रधानमंत्री ने वैज्ञानिकों द्वारा किए गए कार्यों की सराहना की। उन्होंने वैज्ञानिक समुदाय का आह्वान किया कि वे भारत के समक्ष आने वाली समस्याओं को हल करें जिनमें ऊर्जा और पानी जैसे प्रमुख क्षेत्र भी शामिल हैं। गंगा सहित नदियों को साफ करने के कार्य का उल्लेख करते हुए प्रधानमंत्री ने कहा कि यह एक ‘वैज्ञानिक परियोजना’ है और इस लक्ष्य को प्राप्त करने के लिए अभिनव तरीके अपनाए जाने की चुनौती भारतीय वैज्ञानिकों के सामने है। स्वास्थ्य क्षेत्र का उल्लेख करते हुए प्रधानमंत्री ने कहा कि भारतीय विज्ञान को अनोखी स्वास्थ्य आवश्यकताओं को हल करना चाहिए और भारत के सामने इस संबंध मे जो चुनौतियां हैं, उनको दूर करना चाहिए। उन्होंने कुपोषण और कुछ जनजातीय क्षेत्रों में व्याप्त सिकेल-सेल रक्ताल्पता जैसे रोगों का उदाहरण दिया। उन्होंने कहा कि भारत के पारंपरिक ज्ञान को आधुनिक प्रणाली के साथ संयोजित करने के उपाय किये जाने चाहिए। उन्होंने कहा कि भारत को चिकित्सकीय उपकरण निर्माण में आत्मनिर्भर होना पड़ेगा। प्रधानमंत्री ने कहा कि भारत की ऊर्जा समस्याओं का बेहतरीन हल सौर ऊर्जा है। उन्होंने भारतीय वैज्ञानिकों का आह्वान किया कि वे ऐसे कारगर उपकरण विकसित करें जिससे पूरे क्षेत्र में क्रांतिकारी परिवर्तन हो सके। उन्होंने भारतीय वैज्ञानिक समुदाय से कहा कि वे पेरिस में आसन्न सीओपी-21 जलावायु सम्मेलन के परिप्रेक्ष्य में वैश्विक नेतृत्व की अवधारणा और विचारों को आगे बढ़ाएं। प्रधानमंत्री श्री नरेन्द्र मोदी ने दोहराया कि विज्ञान सार्वभौमिक है और प्रौद्योगिकी को स्थानीय होना चाहिए। उन्होंने कृषि क्षेत्र में नवाचारों को प्रोत्साहन देने पर बल दिया ताकि कृषि उत्पाद का क्षय कम हो सके और कृषि उत्पादों के आयात को समाप्त किया जा सके। प्रधानमंत्री ने उल्लेख किया कि भारत विश्वभर में अरंडी बीजों का सबसे बड़ा उत्पादक है। अन्य देश भारत से कच्चे अरंडी बीज का आयात करते हैं और उसे पूरे विश्व में तैयार करके निर्यात करते हैं। प्रशासनिक पक्ष का उल्लेख करते हुए श्री नरेन्द्र मोदी ने कहा कि ऐसा लगता है कि भारतीय विज्ञान साइलो-दृष्टिकोण से बाधित है, जिसे अधिक समन्वय और बहु-विषयी अनुसंधान वातावरण बनाकर समाप्त किया जा सकता है। बातचीत के दौरान विज्ञान एवं प्रौद्यगिकी तथा भू-विज्ञान मंत्री डॉ. हर्षवर्धन, नीति आयोग के उपाध्यक्ष डॉ. अरविंद पनगढ़िया और नीति आयोग के सदस्य श्री वी. के. सारस्वत, विज्ञान एवं प्रौद्यगिकी तथा भू-विज्ञान राज्य मंत्री श्री वाई. एस. चौधरी और भारत सरकार के प्रमुख वैज्ञानिक सलाहकार डॉ. आर. चिदम्बरम भी उपस्थित थे।
प्रधानमंत्री कल डॉ. ए.पी.जे अब्दुल कलाम स्मारक का उद्घाटन करेंगे

प्रधानमंत्री श्री नरेन्द्र मोदी कल पी करूमबु, रामेश्वरम में 11:30 पर पूर्व राष्ट्रपति डॉ. ए.पी.जे अब्दुल कलाम स्मारक का उद्घाटन करेंगे। प्रधानमंत्री डीआरडीओ द्वारा डिजाइन और निर्मित किए गए स्‍मारक पर राष्‍ट्रीय ध्‍वज का ध्‍वजारोहण करेंगे। प्रधानमंत्री डॉ. ए.पी.जे अब्दुल कलाम की एक प्रतिमा का अनावरण करेंगे और उस पर पुष्पांजलि भी अर्पित करेंगे। प्रधानमंत्री श्री नरेन्‍द्र मोदी डॉ. एपीजे अब्दुल कलाम के परिवार के सदस्यों के साथ मुलाकात भी करेंगे। इसके बाद प्रधानमंत्री “कलाम संदेश वाहिनी” एक प्रदर्शनी बस को हरी झंडी दिखाएंगे जो कि देश के विभिन्न राज्यों में यात्रा करेगी और पूर्व राष्ट्रपति डॉ. ए.पी.जे अब्दुल कलाम की जन्म जयंती पर दिनांक 15 अक्टूबर को राष्ट्रपति भवन पहुंचेगी। इसके पश्चात प्रधानमंत्री सार्वजनिक सभा के लिए मंडपम जाएंगे। प्रधानमंत्री नीली क्रांति योजना के अंतर्गत लॉन्ग लाइनर जालदार जहाजों के लाभार्थियों को स्वीकृति पत्र भी वितरित करेंगे। वह वीडियो कॉन्फ्रेंसिंग के माध्यम से अयोध्या से रामेश्वरम के लिए एक नई एक्सप्रेस ट्रेन को भी हरी झंडी दिखाएंगे। प्रधानमंत्री हरित रामेश्वर परियोजना की रूपरेखा भी जारी करेंगे। वह एनएच 87 पर 9.5 किलोमीटर के लिंक रोड का राष्ट्र को समर्पित करने के लिए अनावरण करेंगे जोकि मुकुन्दरायार छतिराम और अरीचलमलाई के बीच है। प्रधानमंत्री एक जनसभा को संबोधित करके यात्रा को समाप्त करेंगे। कलाम स्मारक की पृष्ठभूमि इस स्मारक का निर्माण डीआरडीओ द्वारा पूरे एक वर्ष में कर लिया गया है। वास्तुशिल्पीय रूप से, इसने अनेक राष्ट्रीय स्मारकों से प्रेरणा ग्रहण की है। इसका अग्र प्रवेश इंडिया गेट की तरह दिखाई देता है जबकि इसके दो गुंबद राष्ट्रपति भवन की तर्ज पर तैयार किए गए हैं। इस स्मारक के चार मुख्य हॉल हैं। यह सभी चारों मुख्य हॉल डॉ. कलाम के जीवन और समय का चित्रण करते हैं और हॉल–1 में डॉ. एपीजे अब्दुल कलाम के बाल्यकाल और शिक्षा के चरणों पर ध्यान केंद्रित किया गया है। हॉल-2 उनके द्वारा संसद और संयुक्त राष्ट्र में उनके अभिभाषण सहित राष्ट्रपति काल के समय पर केंद्रित है। हॉल-3 में उनके इसरो और डीआरडीओ के समय का चित्रण किया गया है जबकि हॉल-4 में शिलांग में उनके अंतिम क्षणों तक के राष्ट्रपति काल के बाद के क्षणों को प्रदर्शित किया गया है। डॉ. कलाम की प्रसिद्ध रूद्रवीणा, एसयू-30 एमकेआई फ्लाइट में उनके द्वारा पहना गया जी-सूट और उनके द्वारा प्राप्त अनेक पुरस्कारों सहित उनकी निजी वस्तुओं को दर्शाने के लिए एक अलग से भाग तैयार किया गया है। भित्तिचित्र और चित्रकला के लिए बारह दीवारों का उपयोग किया गया है। इस संपूर्ण क्षेत्र को डॉक्टर कलाम के व्यक्तित्व के शांतिमय और सौहार्दपूर्ण आयाम को प्रदर्शित करने के लिए सुंदर ढंग से बनाया और सजाया गया है। इस स्मारक के लिए निर्माण सामग्री और अन्य सहायक वस्तुओं को भारत के अनेक हिस्सों से रामेश्वरम लाया गया है। शिल्प किए गए अग्रभाग के द्वार तंजावुर से, पत्थर के आवरण जैसलमेर और आगरा से, पत्थर के स्तंभ बेंगलुरु से, मार्बल कर्नाटक से और भित्तिचित्र हैदराबाद, शांति निकेतन, कोलकाता और चेन्नई आदि जगह से लिए गए हैं।
प्रधानमंत्री ने रूस के उप प्रधानमंत्री श्री दमित्रि रोगोजिन की अगवानी की

प्रधानमंत्री श्री नरेन्द्र मोदी ने मंगलवार को नई दिल्ली में रूस के उप प्रधानमंत्री श्री दमित्रि रोगोजिन की अगवानी की। श्री दमित्रि रोगोजिन के साथ बैठक के दौरान प्रधानमंत्री श्री मोदी ने कहा कि भारत रूस के साथ रणनीतिक और विशेष भागीदारी को सर्वोच्च महत्व देता है। प्रधानमंत्री ने कहा कि वो निकट भविष्य में अपने रूस दौरे के दौरान राष्ट्रपति पुतिन के साथ उपयोगी और ऐतिहासिक वार्षिक शिखर सम्मेलन के प्रति आशान्वित हैं और इससे दोनों देशों के बीच दिपक्षीय संबध ओर उच्च स्तर पर पहुंचेगें।
हिमाचल दिवस के मौके पर प्रधानमंत्री का संबोधन

नमस्कार! हिमाचल दिवस पर देवभूमि के सभी लोगों को हार्दिक शुभकामनाएं। ये बहुत सुखद संयोग है कि देश की आजादी के 75वें वर्ष में, हिमाचल प्रदेश भी अपना 75वां स्थापना दिवस मना रहा है। आजादी के अमृत महोत्सव में, हिमाचल प्रदेश में विकास का अमृत हर प्रदेशवासी तक निरंतर पहुंचता रहे, इसके लिए हम सभी के प्रयास जारी हैं। हिमाचल के लिए अटल जी ने कभी लिखा था- बर्फ ढंकी पर्वतमालाएं, नदियां, झरने, जंगल, किन्नरियों का देश, देवता डोलें पल-पल ! सौभाग्य से मुझे भी प्रकृति के अनमोल उपहार, मानवीय सामर्थ्य की पराकाष्ठा और पत्थर को चीरकर अपना भाग्य बनाने वाले हिमाचल वासियों के बीच रहने का, उनके दर्शन करने का बार-बार अवसर मिला है। साथियों, 1948 में जब हिमाचल प्रदेश का गठन हुआ था, तब पहाड़ जितनी चुनौतियां सामने थीं। छोटा पहाड़ी प्रदेश होने के कारण, मुश्किल परिस्थितियों और चुनौतीपूर्ण भूगोल के चलते संभावनाओं के बजाय आशंकाएं अधिक थीं। लेकिन हिमाचल के मेहनतकश, ईमानदार और कर्मठ लोगों ने इस चुनौती को अवसरों में बदल दिया। बागवानी, पावर सरप्लस राज्य, साक्षरता दर, गांव-गांव तक सड़क सुविधा, घर-घर पानी और बिजली की सुविधा, जैसे अनेक मानक इस पहाड़ी राज्य की प्रगति को दिखाते हैं। बीते 7-8 सालों से केंद्र सरकार का निंरतर प्रयास रहा है कि हिमाचल के सामर्थ्य को, वहां की सुविधाओं को और बेहतर बनाया जाए। हमारे युवा साथी हिमाचल के जनप्रिय मुख्यमंत्री जयराम जी के साथ मिलकर ग्रामीण सड़कों, हाईवे के चौड़ीकरण, रेलवे नेटवर्क के विस्तार का जो बीड़ा डबल इंजन की सरकार ने उठाया है, उसके परिणाम अब दिखने लगे हैं। जैसे-जैसे कनेक्टिविटी बेहतर हो रही है, वैसे-वैसे हिमाचल का टूरिज्म नए क्षेत्रों, नए अंचलों में प्रवेश कर रहा है। हर नया क्षेत्र पर्यटकों के लिए प्रकृति, संस्कृति और एडवेंचर के नए अनुभव लेकर आ रहा है, और स्थानीय लोगों के लिए रोज़गार, स्वरोज़गार की अनंत संभावनाओं के द्वार खोल रहा है। स्वास्थ्य सुविधाओं को जिस प्रकार सुधारा जा रहा है, उसका परिणाम कोरोना के तेज़ टीकाकरण के रूप में हमें दिखा है। साथियों, हिमाचल में जितनी संभावनाएं हैं, उनको पूरी तरह से सामने आने लाने के लिए अब हमें तेज़ी से काम करना है। आने वाले 25 वर्ष में हिमाचल की स्थापना और देश की आज़ादी के 100 वर्ष पूरे होने वाले हैं। ये हमारे लिए नए संकल्पों का अमृतकाल है। इस कालखंड में हमें हिमाचल को टूरिज्म, उच्च शिक्षा, रिसर्च, आईटी, बायो-टेक्नॉलॉजी, फूड-प्रोसेसिंग और नैचुरल फार्मिंग जैसे क्षेत्रों में और तेज़ी से आगे ले जाना है। इस साल के बजट में घोषित वाइब्रेंट विलेज स्कीम और पर्वतमाला योजना से भी हिमाचल प्रदेश को बहुत लाभ होगा। ये योजनाएं हिमाचल प्रदेश में दूर-सुदूर में कनेक्टिविटी भी बढ़ाएंगी, टूरिज्म को बढ़ावा देंगी और रोजगार के नए अवसर भी पैदा करेंगी। हमें हिमाचल की हरियाली का विस्तार करना है, जंगलों को अधिक समृद्ध करना है। शौचालयों को लेकर हुआ बेहतरीन काम अब स्वच्छता के दूसरे पैमानों को भी प्रोत्साहित करे, इसके लिए जन भागीदारी को और बढ़ाना होगा। साथियों, केंद्र की कल्याणकारी योजनाओं को जयराम जी की सरकार और उनकी पूरी टीम ने बहुत विस्तार दिया है। विशेष रूप से सामाजिक सुरक्षा के मामले में हिमाचल में प्रशंसनीय काम हो रहा है। ईमानदार नेतृत्व, शांतिप्रिय वातावरण, देवी-देवताओं का आशीर्वाद और परिश्रम की पराकाष्ठा करने वाले हिमाचल के लोग, ये सब अतुलनीय हैं। हिमाचल के पास तेज़ विकास के लिए ज़रूरी हर चीज मौजूद है। समृद्ध और सशक्त भारत के निर्माण में हिमाचल अपने योगदान का निरंतर विस्तार करता रहे, यही मेरी शुभकामना है ! बहुत- बहुत धन्यवाद !
प्रधानमंत्री श्री नरेन्द्र मोदी और फ्रांस गणराज्य के राष्ट्रपति महामहिम इमैनुएल मैक्रों के बीच फोन पर बातचीत

प्रधानमंत्री श्री नरेन्द्र मोदी ने आज फ्रांस गणराज्य के राष्ट्रपति महामहिम इमैनुएल मैक्रों से फोन पर बातचीत की। दोनों नेताओं ने यूक्रेन की मौजूदा स्थिति पर चर्चा की। उन्होंने यूक्रेन में जारी युद्ध और बिगड़ते मानवीय हालात पर अपनी चिंताओं को साझा किया। प्रधानमंत्री मोदी ने युद्ध समाप्त करने और बातचीत एवं कूटनीति पर लौटने के लिए भारत की ओर से लगातार की जा रही अपील को दोहराया। उन्होंने भारत के इस विश्वास पर जोर दिया कि अंतरराष्ट्रीय कानून, संयुक्त राष्ट्र चार्टर और सभी देशों की क्षेत्रीय अखंडता एवं संप्रभुता का सम्मान समकालीन विश्व व्यवस्था का आधार है। प्रधानमंत्री ने दोनों पक्षों के बीच वार्ता का स्वागत किया। उन्होंने सभी लोगों तक मुक्त एवं निर्बाध मानवीय पहुंच और सुचारू आवाजाही सुनिश्चित करने के महत्व पर जोर दिया। प्रधानमंत्री ने राष्ट्रपति मैक्रों को संघर्ष वाले क्षेत्रों से अपने नागरिकों को निकालने और प्रभावित आबादी के लिए दवाओं सहित अतिआवश्यक राहत सामग्री भेजने की खातिर भारत द्वारा किए जा रहे प्रयासों के बारे में भी जानकारी दी।
प्रधानमंत्री ने गेहूं की आपूर्ति, स्टॉक और निर्यात की स्थिति की समीक्षा के लिए आयोजित बैठक की अध्यक्षता की

प्रधानमंत्री श्री नरेन्द्र मोदी ने गेहूं की आपूर्ति, स्टॉक और निर्यात के विभिन्न पहलुओं की समीक्षा के लिए आयोजित बैठक की अध्यक्षता की। प्रधानमंत्री को विभिन्न मुद्दों पर विस्तृत प्रस्तुति दी गई। उन्हें फसल उत्पादन पर मार्च-अप्रैल, 2022 के महीनों में उच्च तापमान के प्रभाव के बारे में जानकारी दी गई। गेहूं की सरकारी खरीद और निर्यात की स्थिति कीभी समीक्षा की गई। भारत के कृषि उत्पादों की बढ़ती मांग को देखते हुए, प्रधानमंत्री ने निर्देश दिया कि गुणवत्ता नियमों और मानकों को सुनिश्चित करने के लिए सभी कदम उठाए जाएं, ताकि भारत खाद्यान्न और अन्य कृषि उत्पादों के एक निश्चित स्रोत के रूप में उभर सके। उन्होंने अधिकारियों से किसानों को अधिक से अधिक मदद सुनिश्चित करने के लिए भी कहा। पीएम को मौजूदा बाजार दरों के बारे में भी बताया गया, जो किसानों के लिए फायदेमंद हैं। बैठक में प्रधानमंत्री के प्रधान सचिव, सलाहकारों, कैबिनेट सचिव तथा खाद्य और सार्वजनिक वितरण विभाग एवं कृषि विभाग के सचिवों ने भाग लिया।
प्रधानमंत्री ने श्री अटल बिहारी वाजपेयी की पुण्‍यतिथि पर उन्‍हें श्रद्धांजलि अर्पित की

प्रधानमंत्री श्री नरेन्‍द्र मोदी ने श्री अटल बिहारी वाजपेयी की पुण्‍यतिथि पर उन्‍हें श्रद्धांजलि अर्पित की है। प्रधानमंत्री ने कहा, ‘आदरणीय श्री अटल जी की पुण्‍यतिथि पर उन्‍हें श्रद्धांजलि अर्पित करता हूं। हमारे राष्‍ट्र की प्रगति की दिशा में उनकी असाधारण सेवा और प्रयासों को भारत हमेशा याद रखेगा।’
केन्द्रीय मंत्रिमंडल ने 01 जनवरी 2022 से केंद्र सरकार के कर्मचारियों के लिए महंगाई भत्ते और पेंशनभोगियों के लिए महंगाई राहत की अतिरिक्त किस्त जारी करने की मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने केंद्र सरकार के कर्मचारियों के लिए महंगाई भत्ते (डीए) और पेंशनभोगियों के लिए महंगाई राहत (डीआर) की अतिरिक्त किस्त जारी करने की मंजूरी दे दी है, जो 01 जनवरी 2022 से प्रभावी होगी और जिसमें मूल वेतन/पेंशन के 31 प्रतिशत की मौजूदा दर में 3 प्रतिशत की वृद्धि की गयी है, ताकि मूल्य वृद्धि की भरपाई की जा सके। यह वृद्धि स्वीकृत नियम के अनुसार है, जो सातवें केंद्रीय वेतन आयोग की सिफारिशों पर आधारित है। महंगाई भत्ते और महंगाई राहत के कारण राजकोष पर संयुक्त रूप से 9,544.50 करोड़ रुपये प्रति वर्ष का प्रभाव पड़ेगा। इससे केंद्र सरकार के लगभग 47.68 लाख कर्मचारियों और 68.62 लाख पेंशनभोगियों को लाभ मिलेगा।
प्रधानमंत्री ने स्वच्छ भारत अभियान के लिए सुझाव आमंत्रित किए

प्रधानमंत्री श्री नरेन्द्र मोदी ने स्वच्छ भारत अभियान की रूपरेखा पर लोगों से सुझाव आमंत्रित किये हैं। प्रधानमंत्री ने कहा कि स्वच्छ भारत अभियान पर मंत्रियों और अधिकारियों के साथ कल उनकी काफी लाभदायक बैठक हुई थी, जिसे 02 अक्तूबर, 2014 को शुरू किया जाएगा। स्वच्छ भारत अभियान का उद्देश्य जनभागीदारी के माध्यम से गांधीजी के स्वच्छ भारत के सपने को साकार करना है। प्रधानमंत्री ने एक विशेष ओपन फॉरम से भी संपर्क किया, जिसे इस अभियान पर सुझाव आमंत्रित करते हुए वेबसाईट mygov.nic.in पर सृजित किया गया है। प्रधानमंत्री ने कहा कि स्वच्छ भारत अभियान को सफल बनाने और स्वच्छ भारत की आधारशिला रखने के लिए अपने सुझाव mygov.nic.in/group_info/swacch-bharat-clean-india पर साझा करें। प्रधानमंत्री श्री नरेन्द्र मोदी ने स्वच्छ भारत अभियान को एक व्यापक आन्दोलन बनाने और इसे आर्थिक क्रियाकलाप से जोड़ने का आह्वान किया था। गांधीजी को एक प्रेरणा के रूप में रखते हुए 02 अक्तूबर को स्वच्छ भारत अभियान शुरू किया जाएगा, ताकि वर्ष 2019 में गांधीजी के जन्म की 150वीं वर्षगांठ तक गांधीजी के स्वच्छ भारत के सपने को साकार किया जा सके। प्रधानमंत्री ने कहा कि इस अभियान में सभी सरकारी विभाग सक्रियतापूर्वक हिस्सा लेंगे। पंचायत स्तर तक सभी सरकारी कार्यालयों को इस स्वच्छता अभियान में शामिल किया जाएगा, जिसे 25 सितम्बर से लेकर दीपावली तक संचालित किया जाएगा। स्वच्छता को पर्यटन और भारत के वैश्विक हित से जोड़ते हुए प्रधानमंत्री ने कहा कि भारत के प्रति वैश्विक अवधारणा में व्यापक बदलाव लाने के उद्देश्य से देश के 50 शीर्ष पर्यटन स्थलों में स्वास्थ्य और स्वच्छता का स्तर विश्वस्तरीय होना जरूरी है। प्रधानमंत्री ने देश के 500 शहरों और महानगरों में निजी-सार्वजनिक भागीदारी के माध्यम से ठोस कचरा प्रबंधन और अपशिष्ट जल प्रबंधन के अपने दृष्टिकोण को दोहराया।
प्रधानमंत्री ने इंडोनेशिया में विमान दुर्घटना में हुई जनहानि पर गहरा शोक व्यक्त किया

प्रधानमंत्री श्री नरेन्द्र मोदी ने इंडोनेशिया में विमान दुर्घटना में हुई जनहानि पर गहरा दुख व्यक्त किया है। प्रधानमंत्री ने एक ट्वीट में कहा, "इंडोनेशिया में दुर्भाग्यपूर्ण विमान दुर्घटना में जान गंवाने वाले लोगों के परिवारों के प्रति गहरी संवेदना है। भारत इस दुख की घड़ी में इंडोनेशिया के साथ खड़ा है।"